Ο **Αντονί Μουνιέ** (γεννημένος στις 27 Σεπτεμβρίου 1987 στο Ωμπενά, της Αρντές) είναι Γάλλος ποδοσφαιριστής, ο οποίος αγωνίζεται ως πλάγιος μέσος για τον Απόλλωνα Σμύρνης.

Σταδιοδρομία
------------

### Νεανική

Ο Μουνιέ ξεκίνησε να παίζει ποδόσφαιρο στην ηλικία των 4 ετών, στην τοπική ομάδα Ο.Σ. Βεόρ (βρισκόταν στο Ντρομ). Εντάχθηκε στην Λυών στην ηλικία των 11 ετών, η οποία ήταν και η πρώτη του ομάδα σε επίπεδο νέων. Ο Μουνιέ ήταν βασικό στέλεχος της ηλικιακής κατηγορίας U-18 και στις ρεζέρβες του συλλόγου.

### Λυών (2006-2009)

Ο Μουνιέ προωθήθηκε στην πρώτη ομάδα της Λυών πριν από την έναρξη της σεζόν 2007–08. Έλαβε την φανέλα με τον αριθμό 27. Πραγματοποίησε το ντεμπούτο του με την πρώτη ομάδα στη διάρκεια της καλοκαιρινής προετοιμασίας, στο Κύπελλο Ειρήνης του 2007, όπου αγωνίστηκε και στους τέσσερεις αγώνες της διοργάνωσης, πετυχαίνοντας ένα γκολ στον πρώτο αγώνα της Λιόν, για την φάση των ομίλων του θεσμού απέναντι στην Σιμίζου S-Pulse. Πραγματοποίησε το ντεμπούτο του στο πρωτάθλημα στις 12 Ιανουαρίου 2008, στη νίκη της Λιόν με 3-2 επί της Τουλούζ, μπαίνοντας ως αλλαγή.

Στην καλοκαιρινή μεταγραφική περίοδο του 2008, ο Μουνιέ επιθυμούσε να αποχωρήσει από την ομάδα, λόγω έλλειψης αγωνιστικού χρόνου στην διάρκεια της αγωνιστικής περιόδου, καθώς ο αριθμός των εμφανίσεών του ήταν περιορισμένος. Αλλά ο προπονητής της ομάδας, Κλοντ Πυέλ τον παρότρυνε να παραμείνει. Ο Μουνιέ άρχισε τότε να ξεδιπλώνει το ταλέντο του, δίνοντας ασίστ στους Καρίμ Μπενζεμά και Φρεντ σε μια νίκη με 2-1 επί της Νανσί στις 27 Σεπτεμβρίου 2009. Αφού αγωνίστηκε σε λίγους αγώνες, ο Πυέλ περιέγραψε τον Μουνιέ ως "σκληρό, γρήγορο και δυνατό", δείχοντας πως οι επιδόσεις του μόνο τυχαίες δεν ήταν με βάση τις ικανότητές του. Στην φάση των ομίλων του Τσάμπιονς Λιγκ, στις 21 Οκτωβρίου 2008, ο Μουνιέ έδωσε ασίστ στο Φρεντ στη νίκη της ομάδας του με 5-3 επί της ρουμανικής Στεάουα Βουκουρεστίου.

Πέτυχε το πρώτο του τέρμα με την Λιόν στις 24 Ιανουαρίου 2009 στο Κύπελλο Γαλλίας της σεζόν 2008-09, στον θρίαμβο της ομάδας του με 6–0 επί της ερασιτεχνικής ΟΣ Κονκαρνό. Για την φάση των 16 του Κυπέλλου Γαλλίας, ο Μουνιέ σκόραρε και έδωσε μία ασίστ στον Ζαν Μακούν στην ήττα, συνώνυμη του αποκλεισμού, της ομάδας του με 3-2 από την Λιλ. Πέτυχε το πρώτο του τέρμα στο πρωτάθλημα στις 22 Μαρτίου 2009 απέναντι στην Σοσό. Στις 12 Μαΐου 2009, ο Μουνιέ πέτυχε το δεύτερό του γκολ στο πρωτάθλημα, σε μια νίκη με 3-0 επί της Ναντ.

### ΟΖΚ Νις (2009-2012)

Αφού αγωνίστηκε σε 5 αγώνες με την Λιόν στις αρχές της σεζόν, ο Μουνιέ μεταγράφηκε στην Νις, την τελευταία μέρα της καλοκαιρινής μεταγραφικής περιόδου, έναντι 2.5 εκατομμυρίων συν ένα ποσοστό της τάξης του 15%, το οποίο θα πήγαινε στην Λιόν από μελλοντική μεταγραφή του παίκτη. Στις 13 Σεπτεμβρίου 2009, ο Μουνιέ πραγματοποίησε το ντεμπούτο του με την ομάδα σε μια ήττα με 2-0 από την Οσέρ. Στις 24 Οκτωβρίου 2009, ο Μουνιέ αγωνίστηκε απέναντι στην παλιά του ομάδα, την Λιόν, όπου έδωσε μια ασίστ στον Νταβίντ Ελμπίκ για μια νίκη με τελικό σκορ 4-1. Στις 28 Μαρτίου 2010, ο Μουνιέ πέτυχε το πρώτο του τέρμα με την νέα του ομάδα και έδωσε και μια ασίστ στον Ερίκ Μουλουνγκί σε μια νίκη με 2-0 επί της Τουλούζ. Στις 8 Μαΐου 2010, ο Μουνιέ πέτυχε το δεύτερό του τέρμα σε μια ισοπαλία 2-2 απέναντι στην Σταντ Ρενναί.

Την σεζόν 2010-11, πέτυχε το πρώτο του τέρμα στην σεζόν μετά από μια ασίστ του Ντανιέλ Λιουμπόγια, όπου έπιασε ένα σουτ στην κίνηση από τα όρια της μεγάλης περιοχής χωρίς να έχει προηγουμένως σταματήσει την μπάλα, νικώντας έτσι τον Ζερεμί Ζανό σε μια νίκη με 2-1 επί της Σαιντ-Ετιέν στις 17 Οκτωβρίου 2010. Πέτυχε και πάλι γκολ απέναντι στην συγκεκριμένη ομάδα για τον μεταξύ τους αγώνα του δεύτερου γύρου, σε μια νίκη με 2-1 στις 26 Φεβρουαρίου 2012. Στις 16 Απριλίου 2011, ο Μουνιέ πέτυχε το τρίτο γκολ της ομάδας του και έδωσε μια ασίστ στον Μουλουνγκί σε μια νίκη με 3-2 επί της ΑΣ Μονακό. Για την φάση των 16 του Κυπέλλου Γαλλίας της ίδιας σεζόν, ο Μουνιέ πέτυχε το μοναδικό τέρμα της αναμέτρησης σε μια νίκη με 1-0 επί της ΖΑ Ντρανσί στις 2 Φεβρουαρίου 2011.

Την σεζόν 2010-12, ο Μουνιέ πέτυχε το πρώτο του τέρμα της σεζόν σε μια ήττα με 3-1 από την παλιά του ομάδα, στις 6 Αυγούστου 2011. Στις 20 Αυγούστου 2011, ο Μουνιέ σκόραρε σε μια ισοπαλία 1-1 με την Τουλούζ, ενώ σκόραρε και πάλι με σουτ στην κίνηση, από απόσταση 30 μέτρων από την αντίπαλη εστία, μετά από ένα κακό διώξιμο της μπάλας από την αντίπαλη άμυνα, για τον τρίτο γύρο του Λιγκ Καπ Γαλλίας, σε μια νίκη με 2-1 στις 31 Αυγούστου 2011. Αυτό το τέρμα έδωσε την πρόκριση στην ομάδα και ταυτόχρονα αποτέλεσε την πρώτη της νίκη σε επίσημο αγώνα για την νέα σεζόν. Μετά από 12 αγώνες χωρίς να έχει πετύχει κάποιο τέρμα, ο Μουνιέ πέτυχε τα δύο γκολ της νίκης της ομάδας του με 2-0 επί της Βαλανσιέν στις 17 Δεκεμβρίου 2011. Στις 11 Ιανουαρίου 2012, ο Μουνιέ σκόραρε στην νίκη της ομάδας του με 5-3 επί της Ντιζόν για τα προημιτελικά του Κυπέλλου Γαλλίας, ενώ σκόραρε και πάλι για τα ημιτελικά της διοργάνωσης στην ήττα της ομάδας του με 2-1 από την Μαρσέιγ, που ήταν συνώνυμη του αποκλεισμού της από την συνέχεια του θεσμού. Στις 25 Φεβρουαρίου 2012, ο Μουνιέ σκόραρε σε μια νίκη με 1-0 επί της Καέν. Ο Μουνιέ πέτυχε ξανά δύο γκολ στη νίκη της ομάδας του με 3-2 επί της Σαιντ-Ετιέν στις 31 Μαρτίου 2012 και σκόραρε ξανά στην νίκη με 2-0 επί της Λοριάν στις 8 Απριλίου 2012.

### Μονπελιέ ΣΚ (2012-2015)

Στις 29 Ιουνίου 2012, υπέγραψε συμβόλαιο συνεργασίας διάρκειας 4 ετών με την κάτοχο του τίτλου του πρωταθλητή Γαλλίας, την Μονπελιέ ΣΚ. Πραγματοποίησε σειρά πολύ καλών εμφανίσεων στην διάρκεια των φιλικών αναμετρήσεων που προηγήθηκαν της σεζόν, ωστόσο δύο συνεχόμενοι τραυματισμοί τον εμπόδισαν από το να ξεκινήσει θετικά την σεζόν. Πραγματοποίησε μία γεμάτη εμφάνιση απέναντι στην πρώην ομάδα του, ΟΖΚ Νις, για τα ημιτελικά του Λιγκ Καπ Γαλλίας, η οποία και σηματοδότησε την εκκίνησή του για την σεζόν.

Ο Μουνιέ πραγματοποίησε μία άκρως επιτυχημένη σεζόν 2014-2015. Πράγματι, αποδείχτηκε ιδιαίτερα καθοριστικός μπροστά στην αντίπαλη εστία, πετυχαίνοντας συνολικά εννέα τέρματα στην Λιγκ 1. Άρχισε να γίνεται πιο ομαδικός στον τρόπο παιχνιδιού του από την στιγμή της άφιξής του στην Μονπελιέ και έδωσε αριθμό ασίστ στους συμπαίκτες του, εκ των οποίων επτά για το πρωτάθλημα. Ως αίτιο της βελτίωσής του, ο Μουνιέ ανέφερε μία συζήτηση που είχε με τον προπονητή του, Ρολάν Κουρμπίς, ο οποίος του είπε χαρακτηριστικά: "Σε παρακολουθώ εδώ και δεκαοκτώ μήνες, όμως έχω την εντύπωση ότι βλέπω τον αδερφό σου να παίζει.", λόγια τα οποία τον ώθησαν να δουλέψει προκειμένου να βελτιώσει το επίπεδο του παιχνιδιού του. Τον Ιανουάριο του 2015, ο Μουνιέ δήλωσε ότι αυτή "είναι η καλύτερη σεζόν της καριέρας μου". Τον Μάιο του 2015, σκόραρε απέναντι στην Παρί Σεν Ζερμέν με μία ψιλοκρεμαστή μπαλιά, η οποία μπέρδεψε τον τερματοφύλακα των Παριζιάνων, Σιρίγκου, σε μία αναμέτρηση στην διάρκεια της οποίας η ομάδα του γνώρισε την ήττα με σκορ 2-1. Οι πειστικές του εμφανίσεις με τους *Héraultais* οδήγησαν στην εμφάνιση διάφορων μεταγραφικών σεναρίων αναφορικά με το μέλλον του, καθώς το συμβόλαιό του ολοκληρωνόταν τον Ιούνιο του 2016 και με αριθμό ομάδων να τον παρακολουθούν, μεταξύ αυτών και η ΑΣ Σαιντ-Ετιέν.

### Μπολόνια (2015-2017)

Στις 25 Αυγούστου 2015 υπέγραψε συμβόλαιο συνεργασίας τριετούς διάρκειας με την Ιταλική Μπολόνια όπου αγωνίστηκε με νούμερο φανέλας το 26 και είχε απολογισμό 36 εμφανίσεις και 4 γκολ.

### ΑΣ Σαιντ-Ετιέν (δανεικός το 2017)

Στις 27 Ιανουαρίου 2017 δόθηκε ως δανεικός στη Γαλλική ΑΣ Σαιντ-Ετιέν.

### Αταλάντα ΜΚ (δανεικός το 2017)

Μέσα στο ίδιο έτος δόθηκε ως δανεικός στην Ιταλική Αταλάντα ΜΚ όπου είχε συνολικά 5 εμφανίσεις χωρίς να σημειώσει κάποιο γκολ ή ασίστ.

### Παναθηναϊκός (2017-2019)

Στις 31 Αυγούστου 2017, υπέγραψε συμβόλαιο συνεργασίας διάρκειας 3 ετών. Στις 24 Οκτωβρίου 2017 πέτυχε το πρώτο του τέρμα με την φανέλα του Παναθηναϊκού στην εκτός έδρας αναμέτρηση με την Αναγέννηση Καρδίτσας για το Κύπελλο Ελλάδος. Στις 25 Νοεμβρίου 2017 τραυματίστηκε κατά τη διάρκεια της αναμέτρησης με τον Ατρόμητο για το ελληνικό πρωτάθλημα και έμεινε εκτός αγωνιστικής δράσης για ένα μήνα. Στις 10 Ιανουαρίου 2018 σκόραρε στην εντός έδρας επικράτηση του Παναθηναϊκού κόντρα στη Λαμία για το Κύπελλο Ελλάδος. Στις 24 Φεβρουαρίου 2018 σκόραρε το πρώτο του τέρμα στο ελληνικό πρωτάθλημα κατά την εντός έδρας επικράτηση του Παναθηναϊκού κόντρα στη Λαμία με 2-0. Στις 4 Μαρτίου 2018 σκόραρε από το σημείο του πέναλτι στην εκτός έδρας και κεκλεισμένων των θυρών ανάμετρηση με τον Ολυμπιακό για το Ελληνικό Πρωτάθλημα που έληξε 1-1. Στις 15 Απριλίου 2018 σκόραρε με πέναλτι στην εντός έδρας επικράτηση του Παναθηναϊκού απέναντι στον Ατρόμητο για το ελληνικό πρωτάθλημα. Στις 11 Νοεμβρίου 2018 υπέστη ρήξη έσω πλάγιου συνδέσμου στον αριστερό του αστράγαλο κατά τη διάρκεια της εκτός έδρας αναμέτρησης με τον Ολυμπιακό για το ελληνικό πρωτάθλημα. Η επιστροφή του στην αγωνιστική δράση πραγματοποιήθηκε στις 10 Ιανουαρίου του 2019, στον εκτός έδρας αγώνα με τη Λαμία για το κύπελλο Ελλάδος που ο Παναθηναϊκός ηττήθηκε με 1-0. Το καλοκαίρι του 2019, μένοντας εκτός πλάνων από τον προπονητή της ομάδας, Γιώργο Δώνη, συμφώνησε για την λήξη συνεργασίας με την πράσινη ΠΑΕ.

### Παναιτωλικός (2020)

Στις 19 Δεκεμβρίου του 2019, συμφώνησε για συμβόλαιο διάρκειας ενάμισι χρόνου με τον Παναιτωλικό. Έκανε το ντεμπούτο του με την κιτρινομπλέ φανέλα, στις 26 Ιανουαρίου του 2020, στην εντός έδρας νίκη της ομάδας του με 2-0 απέναντι στον Άρη, μπαίνοντας στον αγώνα ως αλλαγή. Στις 10 Φεβρουαρίου βρήκε για πρώτη φορά δίχτυα στην εντός έδρας ισοπαλία με τον Βόλο. Το καλοκαίρι του ίδιου χρόνου, αποχώρησε από το Αγρίνιο έχοντας σύνολο 14 συμμετοχές και 4 γκολ σε όλες τις διοργανώσεις. 

### Απόλλων Σμύρνης (2020-σήμερα)

Στις 30 Σεπτεμβρίου του 2020, υπέγραψε στον Απόλλωνα Σμύρνης ως ελεύθερος.

Παραπομπές
----------

1. ↑  Anthony Mounier Site officiel du MHSC
2. 1 2  «Mounier, la métamorphose». lequipe.fr. Αρχειοθετήθηκε από το πρωτότυπο στις 4 Μαρτίου 2015. Ανακτήθηκε στις 3 Μαρτίου 2015.
3. ↑  «Anthony Mounier : « C'est la meilleure saison de ma carrière »». voxstadium.fr. Αρχειοθετήθηκε από το πρωτότυπο στις 2 Οκτωβρίου 2015. Ανακτήθηκε στις 14 Φεβρουαρίου 2015.
4. ↑  Vincent Bregevin. «En beauté et sans trembler, le PSG s'offre son triplé». eurosport.fr. Ανακτήθηκε στις 16 Μαΐου 2015.
5. ↑  «ASSE : Rebelote pour Mounier ?». topmercato.com. Αρχειοθετήθηκε από το πρωτότυπο στις 22 Ιουνίου 2015. Ανακτήθηκε στις 19 Μαΐου 2015.
6. ↑  «Ο Παναθηναϊκός ανακοίνωσε τον Μουνιέ». www.sport24.gr.
7. ↑  «Διπλό με ανατροπή ο Παναθηναϊκός, 2-1 την Αναγέννηση». www.sport24.gr.
8. ↑  «Ο Παναθηναϊκός τη νίκη 1-0, η Λαμία τη σπουδαία πρόκριση». www.sport24.gr.
9. ↑  «Κοιτάζει πλέον ψηλότερα ο Παναθηναϊκός, άνετα 2-0 τη Λαμία». www.sport24.gr.
10. ↑  «ΕΤΣΙ ΠΑΝΗΓΥΡΙΣΑΝ ΤΟ ΓΚΟΛ ΤΟΥ ΜΟΥΝΙΕ (VIDEO+PHOTOS)». www.leoforos.gr. [*νεκρός σύνδεσμος*]
11. ↑  «Έχει σφυγμό ακόμα, 1-0 ο Παναθηναϊκός τον Ατρόμητο με Μουνιέ». www.sport24.gr.
12. ↑  «Παναθηναϊκός: Ενάμιση μήνα έξω ο Μουνιέ με ρήξη έσω πλαγίου συνδέσμου». *www.sport24.gr*. Ανακτήθηκε στις 20 Ιανουαρίου 2019.
13. ↑  «Επιστροφή Μουνιέ στη Λαμία για τον Παναθηναϊκό». *www.sdna.gr*. Αρχειοθετήθηκε από το πρωτότυπο στις 25 Σεπτεμβρίου 2020. Ανακτήθηκε στις 20 Ιανουαρίου 2019.
14. ↑  «Λαμία - Παναθηναϊκός 1-0». *www.gazzetta.gr*. Ανακτήθηκε στις 20 Ιανουαρίου 2019.
15. ↑  «Νίκη με την υπογραφή Ρόσα για τον Παναιτωλικό, 2-0 τον Άρη». *www.zougla.gr*. Ανακτήθηκε στις 13 Ιουνίου 2021.
16. ↑  Team, Onsports (10 Φεβρουαρίου 2020). «Παναιτωλικός – Βόλος: Άνοιξε… λογαριασμό ο Μουνιέ (video)». *Onsports.gr*. Ανακτήθηκε στις 13 Ιουνίου 2021.

Εξωτερικοί σύνδεσμοι
--------------------

|  |  |
| --- | --- |
| εικονίδιο Ποδόσφαιρο | Πύλη Ποδόσφαιρο |

* Προφίλ στην ιστοσελίδα της Ολιμπίκ Λυών
* Αντονί Μουνιέ σε ιστοσελίδα ΠΑΕ Παναθηναϊκός
* Αντονί Μουνιέ σε ιστοσελίδα Σούπερ Λίγκα Αρχειοθετήθηκε 2018-11-06 στο Wayback Machine.
* Αντονί Μουνιέ στο soccerway
* Αντονί Μουνιέ στο transfermarkt

1. ↑  Η αναμέτρηση αυτή, ήταν εκείνη που επισημοποίησε την κατάκτηση του πρωταθλήματος από την Παρί Σεν Ζερμέν, η οποία κατέκτησε τον τρίτο της συνεχόμενο τίτλο πρωταθλήματος.

|  |  |  |  |
| --- | --- | --- | --- |
| 

| π • σ • ε
Απόλλων Σμύρνης – τωρινή ομάδα |
| --- |
|  |
| 

* 1 Κότσαρης
* 2 Ντεντάκης
* 3 Βιτλής
* 4 Ραϊλί
* 5 Ντομίγκεζ
* 6 Μπαξεβανίδης
* 7 Παμλίδης
* 8 Ματέι
* 9 Ιωαννίδης
* 10 Μαρτίνες
* 11 Παπαγεωργίου
* 13 Βερχούλστ
* 14 Σλίβκα
* 15 Γιακιμόφσκι
* 16 Σόρτσαν
* 17 Τουτουαρίμα
* 18 Κραγιόπουλος
* 20 Σίγκνεβιτς
* 21 Φάμπρι
* 22 Άλβες
* 23 Τσιλούλης
* 26 Δούμας
* 27 Ντάουντα
* 28 Γιαννάκη
* 31 Λισγάρας (c)
* 44 Ρόνιε
* 64 Αντόνι
* 70 Γιαννιώτας
* 72 Μουστάκας
* 77 Σάλι
* 91 Λα Πάρα

* Προπονητής: Γκρότε
 |

 |